เงินบาทผันผวน ตามภาวะลงทุนสินทรัพย์เสี่ยง
ในช่วงสัปดาห์ที่ผ่านมา (9-13 พ.ค. 2554) เงินบาทเริ่มต้นที่ระดับ 30.16 บาทต่อเหรียญสหรัฐ
20 ส.ค. 2554

ในช่วงสัปดาห์ที่ผ่านมา (9-13 พ.ค. 2554) เงินบาทเริ่มต้นที่ระดับ 30.16 บาทต่อเหรียญสหรัฐ 
ปรับแข็งค่าขึ้นเล็กน้อยจากช่วงปลายสัปดาห์ โดยปรับตัวในทิศทางเดียวกับสกุลเงินภูมิภาคที่ได้แรงหนุนจากการแข็งค่าของเงินหยวน เนื่องจากธนาคารกลางจีน (PBOC) มีการกำหนดค่าการซื้อขายเงินหยวนประจำวันในระดับแข็งค่าเพื่อลดแรงกดดันจากต่างประเทศ ในช่วงการหารือร่วมกันระหว่างทางการสหรัฐและจีนในวันที่ 9-10 พ.ค. 
ในช่วงกลางสัปดาห์ เงินบาทปรับแข็งค่าขึ้นที่ระดับ 30.13 บาทต่อเหรียญสหรัฐ ในช่วงเช้าวันพุธและมีแนวโน้มแข็งค่าขึ้นตามทิศทางสกุลเงินภูมิภาค โดยมีแรงหนุนจากการปรับตัวขึ้นของตลาดหุ้นหลังมีแรงซื้อกลับสินทรัพย์เสี่ยง ทั้งในตลาดหุ้นและตลาดสินค้าโภคภัณฑ์หลังจากที่นักลงทุนมีการเทขายออกไปจำนวนมากในช่วงต้นสัปดาห์ 
เช่นเดียวกับตลาดหุ้นไทยที่ปรับตัวขึ้นค่อนข้างมากหลังนักลงทุนต่างชาติมีการเข้าซื้ออย่างต่อเนื่อง ทำให้ดัชนีปรับตัวขึ้นไปเหนือระดับ 1,100 เงินบาทอยู่ที่ระดับ 30.07 บาทต่อเหรียญสหรัฐ โดยปรับแข็งค่าขึ้นมากจาก 30.18 บาทต่อเหรียญสหรัฐ ในช่วงต้นสัปดาห์
ขณะที่ ธปท. มองว่าการเคลื่อนไหวของเงินบาทในช่วงนี้ผันผวนมากขึ้นเมื่อเทียบกับในช่วง 2 สัปดาห์ก่อน แต่ยังไม่น่ากังวล โดยเป็นภาวะปกติเมื่อมีความไม่แน่นอนก็จะส่งผลกระทบต่อการเคลื่อนย้ายของเงินทุนทั่วโลก
อย่างไรก็ดี แม้การลงทุนในตลาดหุ้นเอเชียจะปรับตัวค่อนข้างสดใสในช่วงกลางสัปดาห์ แต่นักลงทุนยังคงติดตามข่าวของกรีซอย่างใกล้ชิด แม้ว่ากรีซจะออกมาปฏิเสธข่าวการขอรับความช่วยเหลือทางการเงินรอบที่สอง แต่นักลงทุนมองปัญหาหนี้สินของกรีซที่ยังไม่จบ ทำให้มีความเป็นไปได้ถึงแนวทางอื่นๆ ในการจัดการปัญหา อาทิ การปรับโครงสร้างหนี้หรือปล่อยให้กรีซผิดนัดการชำระหน้า ซึ่งอาจสร้างความเสียหายและส่งผลกระทบ ต่อภาวะการลงทุนในตลาดการเงินมากขึ้น 
ในช่วงปลายสัปดาห์ เงินบาทเปิดตลาดที่ 30.18 บาทต่อเหรียญสหรัฐ โดยอ่อนค่าลงค่อนข้างเร็วจากช่วงกลางสัปดาห์ โดยปรับตัวตามค่าเงินเอเชียที่อ่อนค่าลงเป็นส่วนใหญ่ นำโดยวอนเกาหลีใต้ อันเป็นผลจากการร่วงลงของตลาดหุ้นเอเชียเปิดตลาดในแดนลบทั่วกระดาน ขณะเดียวกันค่าเงินเอเชียยังได้ปัจจัยลบหลังเงินเหรียญสหรัฐปรับแข็งค่าขั้น 
ขณะที่นักลงทุนต่างชาติเริ่มกลับมาขายสุทธิอีกครั้งหลังจากเข้าซื้ออย่างต่อเนื่องในช่วงต้นสัปดาห์ที่ผ่านมา ซึ่งปัจจัยลบดังกล่าวทำให้เงินบาทร่วงลงสู่ระดับ 30.28 บาทต่อเหรียญสหรัฐ ในวันพฤหัสบดี อย่างไรก็ดีเงินบาทปรับแข็งค่าขึ้นเล็กน้อยโดยอยู่ที่ระดับ 30.24 บาทต่อเหรียญสหรัฐ ในช่วงเช้าวันศุกร์ แต่การเคลื่อนไหวยังขาดทิศทางที่ชัดเจนและขึ้นอยู่กับปัจจัยต่างๆ ที่เข้ามากระทบตลาดในแต่ละวัน โดยช่วงนี้เงินบาทเคลื่อนไหวไปในทิศทางเดียวกับสกุลเงินต่างประเทศ ขณะที่ปัญหาหนี้สินในยุโรปยังคงเป็นปัจจัยกดดันภาวะการลงทุนเนื่องจากตลาดยังไม่แน่ใจว่าการประชุมรมว. คลังของกลุ่มยูโรโซนและรมว.คลังสหภาพยุโรปในช่วงต้นสัปดาห์หน้าจะสามารถหาข้อตกลงร่วมกันในการปัญหาหนี้ของกรีซได้หรือไม่ 
สำหรับทิศทางค่าเงินในช่วงสัปดาห์นี้ (1820 พ.ค. 2554) สายงานธุรกิจตลาดทุนมองว่า การเคลื่อนไหวของเงินบาทในช่วงสัปดาห์นี้ยังคงปรับตัวผันผวนตามภาวะการลงทุนในตลาดหุ้นและตลาด สินค้าโภคภัณฑ์ เนื่องจากปัจจัยต่างๆ ที่เข้ามาในตลาดยังมีความไม่ชัดเจนอยู่มาก ทั้งในส่วนของปัญหาหนี้สินของประเทศในยูโรโซน เนื่องจากนักลงทุนยังไม่ตัดโอกาสที่กรีซจะต้องมีการปรับโครงสร้างหนี้ออกไป ขณะเดียวกันนักลงทุนยังเริ่มลดมุมมองในเชิงบวกต่อภาวะเศรษฐกิจโลก หลังข้อมูลเศรษฐกิจของสหรัฐ หลายตัวบ่งชี้ว่าการขยายตัวของเศรษฐกิจสหรัฐ เริ่มมีสัญญาณชะลอตัวลงและส่งผลกระทบเชื่อมโยงไปถึงการเคลื่อนไหวของเงินเหรียญสหรัฐที่ยังค่อนข้างผันผวนในช่วงนี้
อย่างไรก็ดี แม้จะได้รับผลกระทบจากภาวะความผันผวนในตลาดการเงินต่างประเทศ แต่คาดว่าสัปดาห์นี้เงินบาทอาจแกว่งตัวในกรอบที่แคบลง เนื่องจากตลาดการเงินในประเทศเปิดทำการเพียง 3 วัน โดยคาดว่าเงินบาทจะปรับตัวในช่วง 29.95-30.30 บาทต่อเหรียญสหรัฐ หลังแกว่งตัวในช่วง 29.95-30.35 บาทต่อเหรียญสหรัฐ ในสัปดาห์ก่อนหน้า